DEĊIŻJONI TAL-KUNSILL
ta' 27 ta' Frar 2006
dwar il-konklużjoni tal-Ftehim bejn il-Komunità Ewropea u l-Konfederazzjoni Svizzera dwar il-kooperazzjoni fil-qasam ta' l-istatistika
(2006/233/KE)
IL-KUNSILL TA' L-UNJONI EWROPEA
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 285 flimkien ma' l-Artikolu 300(2), l-ewwel sentenza, u l-Artikolu 300(3), l-ewwel subparagrafu, tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Fl-20 ta' Lulju 2000, il-Kunsill awtorizza lill-Kummissjoni tinnegozja ftehim fil-qasam ta' l-istatistika mal-Konfederazzjoni Svizzera.
(2)
Skond id-Deċiżjoni tal-Kunsill tas-26 ta' Ottubru 2004, u suġġett għall-konklużjoni tiegħu f'data suċċessiva, il-Ftehim ġie ffirmat f'isem il-Komunità Ewropea fis-26 ta' Ottubru 2004.
(3)
Il-Ftehim għandu jiġi approvat,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u l-Konfederazzjoni Svizzera dwar il-kooperazzjoni fil-qasam ta' l-istatistika huwa b'dan approvat f'isem il-Komunità Ewropea.
It-test tal-Ftehim huwa mehmuż ma' din id-Deċiżjoni.
Artikolu 2
Il-Komunità għandha tkun rappreżentata fil-Kumitat Konġunt stabbilit taħt l-Artikolu 3 tal-Ftehim mill-Kummissjoni megħjuna mir-rappreżentanti ta' l-Istati Membri.
Il-pożizzjoni li għandha tieħu l-Komunità fir-rigward tad-deċiżjonijiet tal-Kumitat Konġunt għandha tiġi adottata mill-Kunsill, li jaġixxi b'maġġoranza kwalifikata fuq proposta mill-Kummissjoni, għal kwistjonijet marbuta mal-kontribuzzjoni finanzjarja ta' l-Isvizzera u għal derogi sostanzjali li jirrigwardaw l-estensjoni ta' l-atti tal-leġislazzjoni Komunitarja għall-Isvizzera. Fir-rigward tad-deċiżjonijiet l-oħra kollha tal-Kumitat Konġunt u tar-rakkomandazzjonijiet, il-pożizzjoni tal-Komunità għandha tiġi adottata mill-Kummissjoni.
Artikolu 3
Il-President tal-Kunsill għandu jagħmel in-notifika msemmija fl-Artikolu 13 tal-Ftehim f'isem il-Komunità Ewropea (2).
Artikolu 4
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Magħmula fi Brussell, 27 ta' Frar 2006.